钦定古今图书集成/明伦汇编/官常典/第086卷 > 滕王纶
## 钦定古今图书集成/明伦汇编/官常典/第086卷 > 滕王纶

按《隋书滕穆王传》：“穆王瓒子纶，字斌籕，性弘厚，美姿
容，颇解锺律。高祖受禅，封邵国公，邑八千户。明年，拜
邵州刺史。晋王广纳妃于梁，诏纶致礼焉，甚为梁人
所敬。纶以穆王之故，当高祖之世，每不自安。炀帝即
位，尤被猜忌。纶忧惧，不知所为，呼术者王琛而问之，
琛答曰：‘王相禄不凡’。乃因曰：‘滕即腾也，此字足为善
应’。”有沙门惠恩、崛多等颇解占候，纶每与交通，常令
此三人为《度星法》。有人告纶怨望咒诅，帝命黄门侍
郎王弘穷治之。弘见帝方怒，遂希旨奏纶厌蛊恶逆，
坐当死。帝令公卿议其事，司徒杨素等曰：“纶希冀国
灾，以为身幸。原其性恶之由，积自家世，惟皇运之始，
四海同心，在于孔怀，弥须叶力，其先乃离阻大谋，弃
同即异，父悖于前，子逆于后，非直觊觎朝廷，便是图
危社稷。为恶有状，其罪莫大。刑兹无赦，抑有旧章，请
依前律。”帝以公族不忍，除名为民，徙始安，诸弟散徙
边郡。大业七年，亲征辽东，纶欲上表，请从军自效，为
郡司所遏。未几，复徙朱崖。及天下大乱，为贼林仕弘
所逼，携妻子窜于儋耳，后归大唐，为《怀化县公》。